REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/57-23

23. mart 2023. godine

B e o g r a d

**Z A P I S N I K**

**DEVETE SEDNICE ODBORA ZA OBRAZOVANjE, NAUKU,**

**TEHNOLOŠKI RAZVOJ I INFORMATIČKO DRUŠTVO**

**ODRŽANE 21. MARTA 2023. GODINE**

Sednica je počela u 10,00 časova.

Sednici je predsedavao prof. dr Marko Atlagić, predsednik Odbora.

Sednici su prisustvovali članovi Odbora: dr Živan Bajić, Žika Bujuklić, Dejana Vasić, Ljubinko Đurković, Nataša Ivanović, prof. dr Branimir Jovančićević, Đorđe Kosanić, Mirka Lukić Šarkanović, Zoran Lutovac, Tatjana Medved, Dragana Miljanić, Ratko Nikolić, prof. dr Vladimir Obradović, prof. dr Đorđe Pavićević i Stojan Radenović.

Sednici nije prisustvovao prof. dr Jahja Fehratović član Odbora, niti njegov zamenik.

Sednici su prisustvovali predstavnici: Ministarstva prosvete: prof. dr Marijana Dukić Mijatović, državna sekretarka, prof. dr Ivica Radović, državni sekretar, dr Aleksandar jović, pomoćnik ministra za međunarodnu saradnju i evropske integracije i prof. dr Bojan Tubić, pomoćnik ministra za visoko obrazovanje.

Prof. dr Marko Atlagić, predsednik Odbora otvorio je 9. sednicu Odbora za obrazovanje, nauku, tehnološki razvoj i informatičko društvo i pozdravio prisutne predstavnike ministarstava koji prisustvuju sednici.

Pre glasanja za predloženi dnevni red za reč se javio Vladimir Obradović, član Odbora i predložio dopunu dnevnog reda tačkom koja se odnosi na donošenje zaključka, kako bi se osudila nedavna stigmatizacija i targetiranje profesora sa Fakulteta političkih nauka u Beogradu.

Zoran Lutovac se složio sa predlogom Vladimira Obradovića za predlog dopune dnenog reda i istakao da Odbor mora da reaguje na situaciju koja se dogodila na Fakultetu političkih nauka.

Prof. dr Marko Atlagić, predsednik Odbora, je nakon predloga članova Odbora za dopunu dnevnog reda predložio da pre svega Ministarstvo obavi sve potrebne korake iz svoje nadležnosti i da Odboru podnese izveštaj, nakon čega Odbor treba, na osnovu utvrđenih činjenica zauzme stav. Predsednik je predložio da Vladimir Obradović i Zoran Lutovac, za sledeću sednicu, u pisanoj formi, podnesu ovaj predlog.

Vladimir Obradović je predložio da se isti zahtev za pisani izveštaj dostavi i Ministarstvu unutrašnjih poslova, kome je ovaj slučaj već prijavljen.

Zoran Lutovac je izneo svoj stav, da pored izveštaja ministarstava ovaj čin treba osuditi u načelu.

Branimir Jovančićević naglasio je da je dužnost Odbora da odreaguje po ovom pitanju i to na više nivoa. Predložio je da se oformi komisija, koja bi bila sastavljena od visokih predstavnika Ministarstva i od profesora univerziteta, koji su članovi skupštinskog Odbora.

Prof. dr Đorđe Pavićević smatra da je ova situacija bila samo kulminacija nečega što već duže vreme traje. Po njegovom mišljenju, na neki način i u nekoj formi mora da se nađe način da se reaguje na ovaj slučaj, jer će se ovakve stvari događati i u budućem periodu.

Zoran Lutovac se saglasio sa prof. dr Đorđem Pavićevićem i istakao da treba pustiti Ministarstvo da se bavi svojim delom posla, a da Odbor treba da se oglasi i osudi ovaj nemio događaj. Ukoliko Odbor ne reaguje odmah, ovakvi slučajevi će se dešavati širom Srbije i na drugim fakultetima.

Prof. dr Marko Atlagić je istakao da ovaj Odbor neće raditi posebno, bez konsultovanja Ministarstva prosvete i predložio da se Odbor pisanim putem obrati Ministarstvu, nakon pisane inicijative članova Odvora.

Prof. dr Đorđe Pavićević, je istakao da ovo telo nije u obavezi da radi na osnovu izveštaja ministarstva, iako je to lepa praksa saradnje, ali da ne treba sami sebe da oduzimaju ovlašćenja koja imaju.

Dr Zoran Lutovac je istakao da ovo prevazilazi nadležnost ministarstva, jer se ono bavi određenim segmentom, kao i da je u ovom sčučaju reč o nečemu što ide van granica ministarstva (pretnje, targetiranje ljudi, ulaženje u autonomiju fakulteta) i da Odbor treba da ima stav o tome.

Marijana Dukić Mijatović, državna sekretarka Ministarstva prosvete, se složila sa predlogom prof. dr Marka Atlagića, predsednika Odbora, da Ministarstvo ne treba da izvodi zaključke o ovom slučaju koji se dogodio, već da utvrdi činjenice tim povodom. Državna sekretarka je istakla da je povodom ovog slučaja nadležno Ministarstvo prosvete, u kontekstu činjenice, da je u pitanju visokoškolska ustanova. Predložila je da Odbor pored Ministasrtva prosvete, zatraži i izveštaj i od Ministarstva nauke, tehnološkog razvoja i inovacija.

Prof. dr Marko Atlagić, je predložio da se ovo stavi na dnevni red na sledećoj sednici Odbora, koja će biti sazvana u vrlo kratkom roku, čim se dobiju traženi izveštaji ministarstava a da se pre toga Zoran Lutovac i Vladimir Obradović obrate Odboru pissanim putem.

Zoran Lutovac je istakao da nema ništa protiv predloga predsednika Odbora, ali smatra da se mora u ovom trenutku oglasiti o ovoj pojavi, bez obzira na utvrđivanje činjeničnog stanja., kao i da se već kasni sa tom reakcijom.

Vladimir Obradović je istakao da je u svom predlogu zaključka predložio dve stvari. Prva stvar je da se ovaj čin osudi a drugi deo predloga, da se zatraže izveštaji od nadležnih institucija šta se po tom pitanju učinilo.

Prof. dr Marko Atlagić je izneo svoj stav da Odbor mora da radi na osnovu zvaničnih izveštaja i da Odbor ne sme davati neargumentovane ocene.

Tatjana Medved je podržala stav prof dr Marka Atlagića i navela da bi Odbor doneo odluku da osudi nekog, prevashodno mora da ima tačne, proverene zvanične informacije.

Branimir Jovančićević je istakao da su se svi složili da postoji problem i da su potrebne dodatne informacije od ministarstava.

Prof. dr Marko Atlagić je ponovio svoj predlog da se prof Obradović i prof Lutovac pisanim putem obrate Odboru i iniciraju novu sednicu, a u međuvremenu će biti poslat dopis Ministarstvu po ovom pitanju.

Svi prisutni članovi Odbora su se saglasili sa ovim predlogom predsednika Odbora.

Nakon ove diskusije, predlog predsednika, Odbor je većinom glasova, (14 glasova – ZA, 1 – uzdržan, 1 - nije glasao), usvojio sledeći dnevni red:

1. Razmatranje Predloga zakona o potvrđivanju Sporazuma o priznavanju kvalifikacija u visokom obrazovanju na Zapadnom Balkanu, koji je podnela Vlada (broj: 011-344/23, od 21.02.2023. godine),
2. Razmatranje Predloga zakona o potvrđivanju Sporazuma o priznavanju profesionalnih kvalifikacija za doktore medicine, doktore stomatologije i arhitekte u kontekstu Centralno-evropskog Sporazuma o slobodnoj trgovini, sa Aneksom I, Aneksom II i Aneksom III, koji je podnela Vlada (broj: 011-345/23, od 21.02.2023. godine).

Pre prelaska na rad po utvrđenom dnevnom redu, usvojeni su većinom glasova, bez primedaba, Zapisnik 5. sednice Odbora, koja je održana 4. decembra 2022. godine, Zapisnik 6. sednice Odbora, koja je održana 24. decembra 2022. godine, Zapisnik 7. sednice Odbora, koja je održana 4. februara 2023. godine i Zapisnik 8. sednice Odbora, koja je održana 23. februara 2023. godine.

Prva i druga tačka **:**

* **Razmatranje Predloga zakona o potvrđivanju Sporazuma o priznavanju kvalifikacija u visokom obrazovanju na Zapadnom Balkanu, koji je podnela Vlada (broj: 011-344/23, od 21.02.2023. godine)**
* **Razmatranje Predloga zakona o potvrđivanju Sporazuma o priznavanju profesionalnih kvalifikacija za doktore medicine, doktore stomatologije i arhitekte u kontekstu Centralno-evropskog Sporazuma o slobodnoj trgovini, sa Aneksom I, Aneksom II i Aneksom III, koji je podnela Vlada (broj: 011-345/23, od 21.02.2023. godine)**

Uvodne napomene povodom ove dve tačke dnevnog reda iznela je Marijana Dukić Mijatović, državna sekretarka Ministarstva prosvete.

Marijana Dukić Mijatović je informisala Odbor da je na Samitu lidera Zapadnog Balkana, koji je održan u Sofiji pod okriljem Berlinskog procesa, potpisana i usvojena Politička deklaracija lidera Zapadnog Balkana o zajedničkom regionalnom tržištu. Pomenutu deklaraciju je potpisala predsednica Vlade Republike Srbije i ovim činom Republika Srbija je zvanično dala podršku i usvojila Akcioni plan za uspostavljanje zajedničkog regionalnog tržišta. Vlada Republike Srbije je ispunila sve svoje obaveze u ovom procesu do sada. Za ovu komponentu, za sporazume o priznavanju akademskih i profeionalnih kvalifikacija je, prof. dr Bojan Tubić, pomoćnik ministra prosvete, glavni pregovarač, koji je bio uključen tokom celog procesa.

Na sastanku u Berlinu zaključena su tri sporazuma (Sporazum o priznavanju akademskih kvalifikacija, Sporazum o međusobnom priznanju profesionalnih kvalifikacija za lekare, stomatologe, arhitekte i građevinske inženjere i Sporazum o slobodi kretanja i boravka građana), a na sednici koja je u toku biće predstavljena dva sporazuma (Sporazum o priznavanju akademskih kvalifikacija na Zapadnom Balkanu i Sporazum o priznanju profesionalnih kvalifikacija za lekare, stomatologe, arhitekte).

Branimir Jovančićević je istakao da je ovakav sporazum načelno za svaku pohvalu, ali i da ima neke male nedostatke i mane. Istakao je da je univerzitetski prostor prilično heterogen, aludirajući da na fakultetima vladaju različiti kriterijumi.

Mirka Lukić Šarkanović je istakla da je neophodno da se upodobi plan i program, pre svega državnih univerziteta i da je u tom smislu potrebno pomoći i upodobiti i one akreditovane privatne fakultete, kako bi i oni imali isti ili sličan plan i program, čime bi se sticao određeni izjednačem nivo znanja kada, svi studenti završe fakultete.

Prof. dr Đorđe Pavićević je istakao da načelno misli da je dobro imati ovakav sporazum, ali i da postoje neke sumnje koje bi trebalo otkloniti. Istakao je i da ga zanima da li postoji način da se društvo zaštiti od “crnih tržišta” diploma.

Prof. dr Marko Atlagić, predsednik Odbora, je istakao da je koordinacija jedan od načina kako se mogu rešiti aktuelni problemi.

Mirka Lukić Šarkanović se složila sa predsednikom Odbora i istakla da nema potrebe izmišljati ništa novo, već da je dovoljno pogledati naše ljude koji odlaze na zapad, koju proceduru u tom slučaju prolaze i to isto implementirati kod nas, kada su u pitanju strani državljani.

Marijana Dukić Mijatović, državna sekretarka, je istakla da se u prelaznim završnim odredbama (član 12.) jasno kaže, da obim ovog sporazuma može da se proširi na akreditovane privatne fakultete. Istakla je i da su svi ovde zainteresovani za podizanje što većeg kvaliteta visokog obrazovanja. Osvrnula se i na dva člana koji se tiču zajedničke komisije za priznanje kvalifikacija (sve strane imaju po tri predstavnika u okviru komisije). Istakla je da je osnovna intencija ovih sporazuma da se omogući platformom jedna mobilnost, a onda će nakon toga tržište dati odgovor.

Branimir Jovančićević je istakao da sve to na papiru dobro zvuči, ali da je u praksi sasvim drugačije. Istakao je i da Sporazum treba da se prihvati, ali je predložio da bi na njemu trebalo još da se radi.

Prof. dr Đorđe Pavićević je istakao da njega interesuje šta će ta komisija uraditi i koji će biti rezultati njenog rada.

Prof. dr Marko Atlagić je predložio da se inicira sastanak sa Odborima sa susednim državama, jer smatra da bi to bilo više nego korisno.

Dr Zoran Lutovac je istakao da je Upravni sud vratio doktorat Siniši Malom i postavio pitanje otkud sudu pravo da odlučuje o nečemu za šta nije kompetentan, kao i da oni koji su nadležni da to utvrđuju, su to već utvrdili.

Prof. dr Marko Atlagić je predložio da se na nekoj od narednih sednica pitanje autonomije univerziteta stavi kao jedna od tačaka dnevnog reda,.

Nakon zaključene rasprave, predsednik Odbora je stavio na glasanje prvo Predlog zakona o potvrđivanju Sporazuma o priznavanju kvalifikacija u visokom obrazovanju na Zapadnom Balkanu, koji je podnela Vlada (broj: 011-344/23, od 21.02.2023. godine).

Odbor je većinom glasova (12 – ZA, 2 – nije glasalo, 1 - protiv) odlučio da predloži Narodnoj skupštini **da prihvati** Predlog zakona o potvrđivanju Sporazuma o priznavanju kvalifikacija u visokom obrazovanju na Zapadnom Balkanu, koji je podnela Vlada.

Predsednik Odbora je stavio na glasanje i drugu tačku dnevnog Predlog zakona o potvrđivanju Sporazuma o priznavanju profesionalnih kvalifikacija za doktore medicine, doktore stomatologije i arhitekte u kontekstu Centralno-evropskog Sporazuma o slobodnoj trgovini, sa Aneksom I, Aneksom II i Aneksom III, koji je podnela Vlada.

Odbor je većinom glasova (11 – ZA, 3 – nije glasalo, 1 - protiv) odlučio da predloži Narodnoj skupštini **da prihvati** Predlog zakona o potvrđivanju Sporazuma o priznavanju profesionalnih kvalifikacija za doktore medicine, doktore stomatologije i arhitekte u kontekstu Centralno-evropskog Sporazuma o slobodnoj trgovini, sa Aneksom I, Aneksom II i Aneksom III, koji je podnela Vlada.

Izvestilac Odbora na sednici Narodne skupštine, po ova dva predloga zakona, biće prof. dr Marko Atlagić, predsednik Odbora

Sednica je završena u 11,40 časova.

**SEKRETAR** **PREDSEDNIK**

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Dragan Luković prof. dr Marko Atlagić